Inden for de nærmeste uger forventer Østjyllands Politi at indføre en såkaldt forbudszone i Mølleparken.

En forbudszone vil gælde for de personer, som gentagne gange er dømt for at sælge hash i Mølleparken. Det drejer sig for tiden om cirka ti personer.

- Vi har arbejdet med det gennem længere tid og mangler lige nu kun at få færdiggjort den juridiske vurdering af, hvordan vi kan sætte det sammen, siger politimester Jørgen Ilum til TV 2 | ØSTJYLLAND.

Behøver ikke ekstra beviser

Når Østjyllands Politi efter forventning får grønt lys til at indføre en forbudszone, betyder det, at betjentene kan stoppe en person med forbud mod at komme i parken og bortvise vedkommende uden yderligere begrundelse.

- Med denne hjemmel behøver vi sådan set ikke tage dem på fersk gerning i at bedrive hashhandel. Vi kan på stedet bortvise dem, og det værkstøj vil vi selvfølgelig gerne kunne tage i brug, siger Jørgen Ilum.

Straffen for at overtræde forbuddet er på omkring 2.000 kroner.

Udskældt metode

Brugen af forbudszoner har været brugt på Vesterbro i København gennem de seneste 20 år, men sidste år i februar gik politiet væk fra at benytte dem i erkendelse af, at det var virkningsløst.

Eneste konsekvens af zonerne var, at misbrugerne følte sig som jaget vildt og at der derfor opstod daglige konflikter og problemer.

- Vi er jo godt klar over, at så længe der er et marked, så foregår der også handel med hash. Og selvom vi stopper det i Mølleparken, så vil de formentlig spredes til Botanisk Have eller Kloster Torv. Så forbudszone går ikke alene, men det er et redskab, vi gerne vil supplere den øvrige indsats med, siger Jørgen Ilum.

TV 2 | ØSTJYLLAND har på det seneste dokumenteret, at der stadig foregår livlig og åbenlys handel med hash foran hovedbiblioteket, selvom politiet alene i 2012 sigtede personer for hashhandel 70 gange.

Se et tv-indslag her øverst på siden.